CELEX: 52022PC0195
Language: ro
Date: 2022-04-27
Title: Propunere de REGULAMENT AL PARLAMENTULUI EUROPEAN ȘI AL CONSILIULUI privind liberalizarea temporară a comerțului în completarea concesiilor comerciale aplicabile produselor ucrainene în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte

COMISIA EUROPEANĂ
            Bruxelles, 27.4.2022
            COM(2022) 195 final
            2022/0138(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            privind liberalizarea temporară a comerțului în completarea concesiilor comerciale aplicabile produselor ucrainene în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Agresiunea militară neprovocată și nejustificată a Rusiei împotriva Ucrainei începând cu 24 februarie 2022 a avut un impact negativ profund asupra capacității Ucrainei de a face schimburi comerciale cu restul lumii, din cauza pierderii de vieți omenești, a necesității de a se concentra asupra apărării teritoriului, a strămutării unor populații vaste și, de asemenea, din cauza distrugerii capacității de producție și a indisponibilității unei părți semnificative a mijloacelor de transport ca urmare a închiderii accesului la Marea Neagră. În acest context dificil, Ucraina a solicitat Uniunii să faciliteze cât mai mult posibil condițiile care să permită acestei țări să își mențină poziția comercială față de restul lumii și să își aprofundeze în continuare relațiile comerciale cu Uniunea. Măsurile în acest scop includ facilitarea logisticii terestre și creșterea gradului de liberalizare a pieței. Aceste măsuri ar putea spori flexibilitatea și certitudinea pentru producătorii ucraineni. 
               
               
                  Prin urmare, Comisia propune un regulament al Parlamentului European și al Consiliului de introducere a unor măsuri de liberalizare a comerțului sub forma următoarelor trei măsuri, care ar urma să se aplice pentru o perioadă de un an: 
               
            
            
               –Suspendarea temporară a tuturor tarifelor rămase în vigoare în temeiul titlului IV din Acordul de asociere dintre UE și Ucraina (denumit în continuare „Acordul de asociere”)
                  1
                de instituire a unei zone de liber schimb aprofundate și cuprinzătoare (DCFTA). Este vorba despre trei categorii de produse: 
            
            
               ·produsele industriale care fac obiectul eliminării treptate a taxelor vamale până la sfârșitul anului 2022;
            
            
               ·fructele și legumele care fac obiectul sistemului prețului de intrare;
            
            
               ·produsele agricole și produse agricole prelucrate care fac obiectul contingentelor tarifare.
            
            
               –Neperceperea temporară a taxelor antidumping la importurile originare din Ucraina de la data intrării în vigoare a prezentului regulament și
            
            
               –Suspendarea temporară a aplicării regimului comun aplicabil importurilor (măsurilor de salvgardare)
                  2
                în ceea ce privește importurile originare din Ucraina.
            
            
               
                  Aceste măsuri temporare și excepționale vor contribui la sprijinirea și stimularea fluxurilor comerciale existente din Ucraina către Uniune. Aceasta este în conformitate cu unul dintre obiectivele principale ale acordului de asociere, și anume stabilirea condițiilor pentru consolidarea relațiilor economice și comerciale care să conducă la integrarea progresivă a Ucrainei în cadrul pieței interne a UE. 
               
               
                  Măsurile de liberalizare a comerțului prevăzute în prezenta propunere de regulament sunt luate cu respectarea angajamentului de la articolul 2 din Acordul de asociere, care consacră ca element esențial al acordului promovarea respectării principiilor suveranității și integrității teritoriale, inviolabilității frontierelor și independenței. În aceeași ordine de idei, înseși măsurile de liberalizare a comerțului ar fi condiționate de respectarea acelorași principii de bază prevăzute la articolul 2, inclusiv a celor care prevăd că respectarea principiilor democratice, a drepturilor omului și a libertăților fundamentale, precum și respectarea principiului statului de drept constituie elemente esențiale ale acordului respectiv. 
               
               
                  În plus, măsurile de liberalizare a comerțului cuprinse în prezenta propunere urmăresc să asigure, în conformitate cu articolul 207 alineatul (1) din TFUE, că politica comercială comună a Uniunii se desfășoară în contextul principiilor și obiectivelor acțiunii externe a Uniunii prevăzute la articolul 21 din TUE. 
               
               
                  Se aplică procedurile de salvgardare obișnuite. 
               
            
            
               •Coerența cu dispozițiile existente în domeniul de politică vizat
            
            
               
                  Aceste măsuri de liberalizare a comerțului ar fi în coerente cu punerea în aplicare a Acordului de asociere și, în special, cu titlul IV de instituire a DCFTA, care prevede că părțile instituie progresiv o zonă de liber schimb pentru o perioadă de tranziție de maximum 10 ani de la data intrării în vigoare a acordului respectiv.
               
               
                  În plus, Ucraina a solicitat în 2021 activarea reexaminării în temeiul articolului 29 alineatul (4) din acord, cu scopul de a analiza accelerarea și extinderea domeniului de aplicare al eliminării taxelor vamale între Ucraina și Uniune.
               
            
            
               •Coerența cu alte politici ale Uniunii
            
         
         
            
               
                  Uniunea Europeană a condamnat cu fermitate agresiunea Rusiei împotriva Ucrainei și a luat măsuri fără precedent pentru a sprijini Ucraina în acest context excepțional, de la asistență financiară, inclusiv asistență macro-financiară de urgență, până la furnizarea de echipamente militare. Prin urmare, regulamentul propus ar respecta obligația Uniunii în temeiul articolului 21 alineatul (3) din TUE de a asigura coerența între diferitele domenii ale acțiunilor sale externe, precum și al articolului 207 alineatul (1) din TFUE, care prevede că politica comercială comună trebuie să se desfășoare în contextul principiilor și al obiectivelor acțiunilor externe ale Uniunii.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al propunerii este articolul 207 alineatul (2) din Tratatul privind funcționarea Uniunii Europene.
            
            
               •Subsidiaritate (în cazul competențelor neexclusive) 
            
            
               Conform articolului 3 alineatul (1) litera (e) din TFUE, politica comercială comună este definită ca fiind o competență exclusivă a Uniunii. În consecință, principiul subsidiarității nu se aplică.
            
            
               •Proporționalitate
            
            
               Prezenta propunere este necesară pentru a pune în aplicare politica comercială comună și pentru a atinge obiectivul de a sprijini Ucraina să facă față dificultăților sale economice actuale, inclusiv în domeniul schimburilor comerciale cu Uniunea.
            
            
               •Alegerea instrumentului
            
            
               Prezenta propunere este în conformitate cu articolul 207 alineatul (2) din TFUE, care prevede măsuri privind politica comercială comună. 
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex-post/verificarea adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Nu se aplică.
               
            
            
               •Obținerea și utilizarea expertizei
            
            
               
                  Nu se aplică.
               
            
            
               •Evaluarea impactului
            
            
               Având în vedere situația de urgență din Ucraina, este important ca regulamentul să intre în vigoare cât mai curând posibil. Prin urmare, nu s-a realizat nicio evaluare a impactului pentru măsura în cauză. Cu toate acestea, dispozițiile privind comerțul și aspectele legate de comerț ale Acordului de asociere au făcut obiectul unei evaluări a impactului asupra dezvoltării durabile, comandată de DG Comerț în 2007, care a contribuit la procesul de negociere privind DCFTA. Studiul respectiv a confirmat faptul că punerea în aplicare a dispozițiilor privind comerțul și aspectele legate de comerț ar avea un impact economic pozitiv atât pentru UE, cât și pentru Ucraina. 
            
            
               •Adecvarea reglementărilor și simplificarea
            
         
         
            
               
                  Măsura nu sporește volumul de reglementări care vizează întreprinderile. 
               
            
            
               •Drepturi fundamentale
            
            
               
                  Aceste măsuri ar respecta aceleași principii de bază ca și cele prevăzute în Acordul de asociere dintre UE și Ucraina. În particular, articolul 2 din Acordul de asociere cu Ucraina prevede că respectarea principiilor democratice, a drepturilor omului și a libertăților fundamentale, precum și respectarea principiilor statului de drept constituie elemente esențiale ale acordului respectiv. 
               
               
                  Măsurile de liberalizare a comerțului ar fi, de asemenea, în conformitate cu Carta drepturilor fundamentale a Uniunii Europene.
               
            
            
               4.IMPLICAȚIILE BUGETARE
            
            
               
                  Pe baza unei estimări în funcție de nivelul importurilor din Ucraina înregistrat în 2021, Uniunea Europeană va înregistra o pierdere de venituri din taxe vamale care se ridică la mai puțin de 31 de milioane EUR anual. În plus, pierderile aferente taxelor antidumping sunt estimate la 34,6 milioane EUR. Este foarte probabil ca această cifră să fie semnificativ mai mică, întrucât nivelul importurilor din Ucraina a fost afectat de conflict. Prin urmare, impactul asupra resurselor proprii ale UE va fi foarte limitat. 
               
            
            
               5.ALTE ELEMENTE
            
            
               •Planurile de punere în aplicare și mecanismele de monitorizare, evaluare și raportare
            
            
               
                  Raportarea online cu privire la evoluția schimburilor comerciale UE-Ucraina este disponibilă prin intermediul site-urilor web dedicate ale Comisiei Europene. 
               
            
            
               •Documente explicative (în cazul directivelor)
            
            
               
                  Nu se aplică.
               
            
            
               •Explicații detaliate cu privire la prevederile specifice ale propunerii
            
            
               
                  Având în vedere situația de urgență din Ucraina, măsura vizează creșterea fluxurilor comerciale în ceea ce privește toate importurile din Ucraina prin suspendarea tuturor tarifelor și taxelor de import rămase în vigoare care sunt aplicate produselor ucrainene. Măsurile de liberalizare a comerțului ar urma să fie acordate sub forma eliminării integrale a taxelor la import pentru toate produsele.
               
            
            
               2022/0138 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               privind liberalizarea temporară a comerțului în completarea concesiilor comerciale aplicabile produselor ucrainene în temeiul Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 alineatul (2),
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ către parlamentele naționale,
            
            
               hotărând în conformitate cu procedura legislativă ordinară
                  3
               ,
            
            
               întrucât:
            
            
               (1)Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte
                  4
                (denumit în continuare „Acordul de asociere”) reprezintă baza relației dintre Uniune și Ucraina. Titlul IV din Acordul de asociere, care se referă la comerț și aspecte legate de comerț, se aplică cu titlu provizoriu de la 1 ianuarie 2016
                  5
                și este pe deplin în vigoare de la 1 septembrie 2017, în urma ratificării de către toate statele membre. 
            
            
               (2)Acordul de asociere exprimă dorința părților de a-și consolida și extinde relațiile într-un mod ambițios și inovator, pentru a facilita și a realiza o integrare economică treptată, în conformitate cu drepturile și obligațiile care decurg din calitatea părților de membru al Organizației Mondiale a Comerțului.
            
            
               (3)Articolul 2 din Acordul de asociere stabilește, printre altele, respectarea principiilor democratice, a drepturilor omului și a libertăților fundamentale, precum și promovarea respectării principiilor suveranității și integrității teritoriale, inviolabilității frontierelor și independenței, ca elemente esențiale ale acordului. 
            
            
               (4)Articolul 25 din Acordul de asociere prevede instituirea progresivă a unei zone de liber schimb între părți, în conformitate cu articolul XXIV din Acordul General pentru Tarife și Comerț (GATT) 1994. În acest scop, articolul 29 din Acordul de asociere prevede eliminarea progresivă a taxelor vamale în conformitate cu programul inclus în Acordul de asociere și prevede posibilitatea de a accelera și de a extinde eliminarea. Articolul 48 din Acordul de asociere prevede că interesul public trebuie luat în considerare înainte de aplicarea măsurilor antidumping între părți.
            
            
               (5)Agresiunea militară neprovocată și nejustificată a Rusiei împotriva Ucrainei începând cu 24 februarie 2022 a avut un impact negativ profund asupra capacității Ucrainei de a face schimburi comerciale cu restul lumii, inclusiv din cauza distrugerii capacității de producție și a indisponibilității unei părți semnificative a mijloacelor de transport, ca urmare a închiderii accesului la Marea Neagră. Pentru a atenua impactul economic negativ al agresiunii, este necesar să se accelereze dezvoltarea unor relații economice mai strânse între Uniune și Ucraina pentru a oferi un sprijin rapid autorităților ucrainene și populației în aceste circumstanțe excepționale. Prin urmare, este oportun și necesar să se stimuleze fluxurile comerciale și să se acorde concesii sub forma unor măsuri de liberalizare a comerțului pentru toate produsele, în conformitate cu accelerarea eliminării taxelor vamale pentru schimburile comerciale dintre Uniune și Ucraina.
            
            
               (6)În conformitate cu articolul 21 alineatul (3) din Tratatul privind Uniunea Europeană, Uniunea asigură coerența dintre diferitele domenii ale acțiunii sale externe. În conformitate cu articolul 207 alineatul (1) din Tratatul privind funcționarea Uniunii Europene, politica comercială comună trebuie să se desfășoare în cadrul principiilor și al obiectivelor acțiunii externe a Uniunii. 
            
            
               (7)Măsurile de liberalizare a comerțului stabilite prin prezentul regulament trebuie să ia următoarea formă: (i) eliminarea integrală a taxelor la import (denumite în continuare „taxe vamale preferențiale”) la importul de produse industriale din Ucraina; (ii) suspendarea aplicării sistemului prețurilor de intrare pentru fructe și legume; (iii) suspendarea contingentelor tarifare zero și eliminarea totală a taxelor la import; (iv) prin derogare de la articolul 14 alineatul (1) primul paragraf din Regulamentul (UE) 2016/1036 al Parlamentului European și al Consiliului
                  6
               , taxele antidumping la importurile originare din Ucraina efectuate în cursul aplicării prezentului regulament nu trebuie să fie percepute în niciun moment, nici după expirarea prezentului regulament și (v) suspendarea temporară a aplicării Regulamentul (UE) 2015/478 al Parlamentului European și al Consiliului
                  7
               . Prin intermediul acestor măsuri, Uniunea va oferi, de fapt, un sprijin temporar economic și financiar adecvat în beneficiul Ucrainei și al operatorilor săi economici în cauză.
            
            
               (8)În scopul prevenirii fraudelor, regimurile preferențiale stabilite de prezentul regulament trebuie să fie condiționate de respectarea de către Ucraina a tuturor condițiilor relevante pentru obținerea de avantaje care decurg din Acordul de asociere, inclusiv a regulilor de origine a produselor în cauză și a procedurilor aferente, precum și de implicarea Ucrainei în cooperarea administrativă strânsă cu Uniunea, astfel cum se prevede în acordul respectiv.
            
            
               (9)Ucraina trebuie să se abțină de la introducerea unor noi taxe vamale sau a unor taxe cu efect echivalent, precum și a unor noi restricții cantitative sau a unor măsuri cu efect echivalent, sau de la creșterea nivelurilor taxelor vamale sau ale altor taxe în vigoare, sau de la introducerea oricăror alte restricții privind schimburile comerciale cu Uniunea, cu excepția cazului în care introducerea acestora ar fi justificată în mod clar în contextul războiului. În cazul nerespectării de către Ucraina a oricăreia dintre aceste condiții, Comisia trebuie să fie împuternicită să suspende temporar toate sau o parte din regimurile preferențiale stabilite de prezentul regulament. 
            
            
               (10)Articolul 2 din Acordul de asociere prevede că, printre altele, respectarea principiilor democratice, a drepturilor omului și a libertăților fundamentale, precum și combaterea armelor de distrugere în masă, a materialelor conexe și a vectorilor acestora constituie elemente esențiale ale relațiilor cu Ucraina, care sunt reglementate de acordul respectiv. În plus, articolul 3 din Acordul de asociere se referă la faptul că statul de drept, buna guvernanță, combaterea corupției și a diferitelor forme de criminalitate organizată transnațională și terorism, promovarea dezvoltării durabile și multilateralismul eficace sunt esențiale pentru consolidarea relației dintre părți. Este adecvat să se introducă posibilitatea de a suspenda temporar regimurile preferențiale prevăzute de prezentul regulament în cazul nerespectării de către Ucraina a principiilor generale ale Acordului de asociere, în mod similar altor acorduri de asociere încheiate de Uniune.
            
            
               (11)În vederea asigurării unor condiții uniforme pentru punerea în aplicare a prezentului regulament, trebuie conferite competențe de executare Comisiei pentru a permite suspendarea temporară a regimurilor preferențiale menționate în considerentul 7 la punctele (i), (ii) sau (iii) și introducerea unor măsuri corective în cazurile în care producătorii din Uniune sunt sau ar putea fi grav afectați de importurile realizate în temeiul prezentului regulament. Respectivele competențe trebuie exercitate în conformitate cu Regulamentul (UE) nr. 182/2011 al Parlamentului European și al Consiliului
                  8
               .
            
            
               (12)Sub rezerva unei anchete a Comisiei, este necesar să se prevadă posibilitatea de a reintroduce taxele vamale aplicabile în temeiul Acordului de asociere, în cazul importurilor oricăror produse aflate sub incidența prezentului regulament care cauzează sau riscă să cauzeze dificultăți grave producătorilor din Uniune de produse similare sau direct concurente.
            
            
               (13)Raportul anual al Comisiei privind punerea în aplicare a zonei de liber schimb aprofundate și cuprinzătoare, care este parte integrantă din Acordul de asociere, trebuie să includă o evaluare detaliată a punerii în aplicare a măsurilor de liberalizare a comerțului stabilite de prezentul regulament.
            
            
               (14)Având în vedere situația de urgență din Ucraina, prezentul regulament trebuie să prevadă o dispoziție tranzitorie adecvată și să intre în vigoare în ziua următoare datei publicării în Jurnalul Oficial al Uniunii Europene,
            
            
               ADOPTĂ PREZENTUL REGULAMENT:
            
            
               Articolul 1
            
            
               Măsuri de liberalizare a comerțului
            
         
         
            
               1.Taxele vamale preferențiale la importul în Uniune al anumitor produse industriale originare din Ucraina care fac obiectul unei eliminări treptate pe o perioadă de șapte ani în conformitate cu anexa I-A la Acordul de asociere, se stabilesc la zero. 
            
            
               2.Aplicarea sistemului prețurilor de intrare se suspendă pentru produsele respective în cazul în care se aplică astfel cum se specifică în anexa I-A la Acordul de asociere. Produselor respective nu li se aplică taxe vamale. 
            
            
               3.Toate contingentele tarifare stabilite în temeiul anexei I-A la acord se suspendă, iar produsele care fac obiectul contingentelor respective sunt admise la importul în Uniune din Ucraina, fără taxe vamale. 
            
            
               4.Prin derogare de la articolul 14 alineatul (1) primul paragraf din Regulamentul (UE) 2016/1036, taxele antidumping la importurile originare din Ucraina efectuate în cursul aplicării prezentului regulament nu se percep în niciun moment, nici după expirarea prezentului regulament. 
            
            
               5.Aplicarea Regulamentului (UE) 2015/478 se suspendă temporar în ceea ce privește importurile originare din Ucraina.
            
            
               Articolul 2
            
            
               Condiții de acordare a regimurilor preferențiale
            
            
               Regimurile preferențiale prevăzute la articolul 1 alineatele (1), (2) și (3) sunt supuse următoarelor condiții:
            
            
               (a)respectarea regulilor de origine a produselor, precum și a procedurilor aferente, astfel cum se prevede în Acordul de asociere; 
            
            
               (b)neintroducerea de către Ucraina a unor noi taxe vamale sau a unor taxe cu efect echivalent, precum și a unor noi restricții cantitative sau a unor măsuri cu efect echivalent asupra importurilor originare din Uniune și păstrarea taxelor vamale și a celorlalte taxe la nivelurile actuale și neintroducerea oricăror alte restricții, inclusiv a unor măsuri administrative interne discriminatorii, cu excepția cazului în care introducerea acestora ar fi justificată în mod clar în contextul războiului;
            
            
               (c)respectarea de către Ucraina a principiilor democratice, a drepturilor omului și a libertăților fundamentale și respectarea principiilor statului de drept, precum și eforturile continue și susținute în ceea ce privește lupta împotriva corupției și a activităților ilegale prevăzute la articolele 2, 3 și 22 din Acordul de asociere.
            
            
               Articolul 3
            
            
               Suspendarea temporară
            
            
               1.În situația în care Comisia constată că există suficiente dovezi care indică nerespectarea de către Ucraina a condițiilor stabilite la articolul 2, ea poate suspenda, integral sau parțial, prin intermediul unui act de punere în aplicare, regimurile preferențiale prevăzute la articolul 1 alineatele (1), (2) și (3), în conformitate cu procedura de examinare menționată la articolul 5 alineatul (2).
            
            
               2.În situația în care un stat membru solicită Comisiei să suspende oricare dintre regimurile preferențiale din cauza nerespectării de către Ucraina a condițiilor stabilite la articolul 2 litera (b), Comisia furnizează un aviz motivat, în termen de patru luni de la depunerea cererii, privind dovedirea plângerii referitoare la nerespectarea de către Ucraina a condițiilor respective. În cazul în care concluzionează că plângerea este întemeiată, Comisia inițiază procedura menționată la alineatul (1) din prezentul articol.
            
            
               Articolul 4
            
            
               Clauza de salvgardare
            
            
               1.Dacă un produs originar din Ucraina este importat în condiții care cauzează sau pot cauza dificultăți grave producătorilor din Uniune de produse similare sau aflate în concurență directă, taxele vamale aplicabile în temeiul Acordului de asociere aferente unui astfel de produs pot fi reintroduse oricând.
            
            
               2.Comisia monitorizează îndeaproape impactul prezentului regulament, inclusiv în ceea ce privește prețurile pe piața Uniunii, ținând seama de informațiile cu privire la exporturile, importurile și producția Uniunii de produse care fac obiectul măsurilor de liberalizare a comerțului stabilite de prezentul regulament.
            
            
               3.Comisia ia o decizie oficială de deschidere a unei anchete, într-un termen rezonabil:
            
         
         
            
               (a)la cererea unui stat membru, 
            
            
               (b)la cererea oricărei persoane juridice sau a oricărei asociații fără personalitate juridică care acționează în numele industriei Uniunii, ceea ce înseamnă toți producătorii din Uniune de produse similare sau direct concurente sau o proporție majoră a acestora; sau
            
            
               (c)la inițiativa proprie a Comisiei, în cazul în care aceasta consideră că există suficiente elemente de probă prima facie în sensul existenței dificultăților grave menționate la alineatul (1).
            
            
               În sensul prezentului articol, „proporție majoră” înseamnă producătorii din Uniune a căror producție colectivă constituie mai mult de 50 % din producția totală a Uniunii de produse similare sau aflate în concurență directă realizată de către acea parte a industriei Uniunii care și-a exprimat susținerea sau opoziția față de cerere, și care reprezintă nu mai puțin de 25 % din totalul producției de produse similare sau aflate în concurență directă realizate de industria Uniunii.
            
            
               4.În cazul în care decide deschiderea unei anchete, Comisia publică în Jurnalul Oficial al Uniunii Europene un aviz care anunță deschiderea acestei anchete. Avizul respectiv prezintă un rezumat al informațiilor primite și prevede că orice informație utilă trebuie comunicată Comisiei. Avizul precizează termenul în care părțile interesate își pot prezenta în scris punctele de vedere. Termenul respectiv nu depășește patru luni de la data publicării avizului.
            
            
               5.Comisia caută toate informațiile pe care le consideră necesare și poate verifica informațiile primite de la Ucraina sau de la orice altă sursă relevantă. Comisia poate fi asistată de funcționari ai statului membru pe teritoriul căruia ar putea fi efectuate verificări, în urma unei cereri în acest sens din partea respectivului stat membru.
            
            
               6.La examinarea posibilei existențe a dificultăților grave menționate la alineatul (1), Comisia ia în considerare, printre altele, următorii factori privind producătorii din Uniune, atunci când aceste informații sunt disponibile:
            
            
               (a)cota de piață;
            
            
               (b)producția;
            
            
               (c)stocurile;
            
            
               (d)capacitatea de producție;
            
            
               (e)utilizarea capacității;
            
            
               (f)ocuparea forței de muncă;
            
            
               (g)importurile;
            
            
               (h)prețurile.
            
            
               7.Ancheta se încheie în termen de șase luni de la publicarea avizului menționat la alineatul (3) din prezentul articol. Comisia poate, în situații excepționale, să prelungească acest termen, prin intermediul unui act de punere în aplicare, în conformitate cu procedura de examinare menționată la articolul 5 alineatul (2).
            
            
               8.În termen de trei luni de la încheierea anchetei, Comisia ia o decizie cu privire la reintroducerea taxele vamale aplicabile în temeiul Acordului de asociere, prin intermediul unui act de punere în aplicare, în conformitate cu procedura de examinare menționată la articolul 5 alineatul (2). Actul de punere în aplicare respectiv intră în vigoare în termen de o lună de la data publicării. 
            
            
               Taxele vamale aplicabile în temeiul Acordului de asociere pot fi reintroduse pe perioada de timp necesară pentru a contracara deteriorarea situației economice sau financiare a producătorilor din Uniune sau pe perioada cât persistă riscul unor asemenea deteriorări. În cazul în care, din constatarea definitivă a faptelor, reiese că nu sunt îndeplinite condițiile prevăzute la alineatul (1) din prezentul articol, Comisia adoptă un act de punere în aplicare pentru încetarea anchetei și a procedurilor, în conformitate cu procedura de examinare prevăzută la articolul 5 alineatul (2).
            
            
               9.În cazul în care circumstanțe excepționale care necesită o acțiune imediată fac ancheta imposibilă, Comisia poate lua orice măsură preventivă care este necesară, după informarea Comitetului Codului vamal menționat la articolul 5 alineatul (1).
            
            
               Articolul 5
            
         
         
            
               Procedura comitetului
            
            
               1.Comisia este asistată de Comitetul Codului Vamal instituit prin articolul 285 din Regulamentul (UE) nr. 952/2013 al Parlamentului European și al Consiliului
                  9
               . Respectivul comitet reprezintă un comitet în înțelesul Regulamentului (UE) nr. 182/2011.
            
            
               2.În cazul în care se face trimitere la prezentul alineat, se aplică articolul 5 din Regulamentul (UE) nr. 182/2011.
            
            
               Articolul 6
            
            
               Evaluarea punerii în aplicare a măsurilor de liberalizare a comerțului
            
            
               Raportul anual al Comisiei privind punerea în aplicare a zonei de liber schimb complex și cuprinzător include o evaluare detaliată a punerii în aplicare a măsurilor de liberalizare a comerțului prevăzute în prezentul regulament și include, în măsura în care este necesar, o evaluare a impactului social al acestor măsuri în Ucraina și în Uniune. Informațiile privind importurile de produse menționate la articolul 1 alineatul (3) se pun la dispoziție pe site-ul web al Comisiei.
            
            
               Articolul 7
            
            
               Dispoziție tranzitorie
            
            
               1.Regimurile preferențiale menționate la articolul 1 alineatele (1), (2) sau (3) se aplică produselor care, la data intrării în vigoare a prezentului regulament, fie se află în tranzit din Ucraina către Uniune, fie se află sub control vamal în Uniune, sub rezerva prezentării unei cereri în acest sens autorităților vamale competente din Uniune în termen de șase luni de la data respectivă.
            
            
               Articolul 8
            
            
               Intrarea în vigoare și aplicarea
            
            
               1.Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               2.Prezentul regulament se aplică până la [un an de la intrarea în vigoare]. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președinta
                        Președintele
               
            
         
         
            
                  
                     (1)
                  
                        Acordul de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (
                  JO L 161, 29.5.2014, p. 3
                  ) a fost semnat de părți în două etape, în martie și în iunie 2014. Acordul de asociere a fost aplicat cu titlu provizoriu în anumite domenii începând cu 1 noiembrie 2014. Zona de liber schimb aprofundată și cuprinzătoare (DCFTA) s-a aplicat cu titlu provizoriu de la 1 ianuarie 2016 și este în vigoare pe deplin de la 1 septembrie 2017, ca urmare a ratificării de către toate statele membre ale UE.
               
               
                  
                     (2)
                  
                        Regulamentul (UE) 2015/478 al Parlamentului European și al Consiliului din 11 martie 2015 privind regimul comun aplicabil importurilor (JO L 83, 27.3.2015, p. 16).
               
               
                  
                     (3)
                  
                        (…)
               
               
                  
                     (4)
                  
                        
                  JO L 161, 29.5.2014, p. 3
                  .
               
               
                  
                     (5)
                  
                        Decizia 2014/668/UE a Consiliului din 23 iunie 2014 privind semnarea, în numele Uniunii Europene, și aplicarea cu titlu provizoriu a Acordului de asociere între Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte, în ceea ce privește titlul III (cu excepția dispozițiilor referitoare la tratamentul aplicat resortisanților țărilor terțe care lucrează cu forme legale pe teritoriul celeilalte părți) și titlurile IV, V, VI și VII din acord, precum și a anexelor și protocoalelor aferente (
                  JO L 278, 20.9.2014, p. 1
                  ).
               
               
                  
                     (6)
                  
                        Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (
                  JO L 176, 30.6.2016, p. 21
                  ).
               
               
                  
                     (7)
                  
                        Regulamentul (UE) 2015/478 al Parlamentului European și al Consiliului din 11 martie 2015 privind regimul comun aplicabil importurilor (JO L 83, 27.3.2015, p. 16).
               
               
                  
                     (8)
                  
                        Regulamentul (UE) nr. 182/2011 al Parlamentului European și al Consiliului din 16 februarie 2011 de stabilire a normelor și principiilor generale privind mecanismele de control de către statele membre al exercitării competențelor de executare de către Comisie (JO L 55, 28.2.2011, p. 13).
               
               
                  
                     (9)
                  
                        Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (
                  
                     JO L 269, 10.10.2013, p. 1
                  
                  ).